b"\n_START_ARTICLE_\nAbu Nuvas\n_START_SECTION_\nZgodnje \xc5\xbeivljenje in delo\n_START_PARAGRAPH_\nAbu Nuvas svojega o\xc4\x8deta H\xc4\x81n\xc4\xabja ni nikdar poznal. O\xc4\x8de je bil Arabec, potomec plemena Banu Hakam iz Jizanija in vojak v vojski Marwana II. Mati Jullaban je bila Perzijka in se je ukvarjala s tkalstvom. Biografije se razhajajo glede njegovega datuma rojstva, gibljejo pa se med letoma 747 in 762. Nekateri viri pravijo, da se je rodil v Basri, drugi pa poro\xc4\x8dajo, da je bil rojen v Damasku, Busri ali Ahwazu. Njegovo polno ime je bilo al-Hasan ibn Hani al-Hakami, Abu Nuvas pa je bil vzdevek. Poimenovanje ''O\xc4\x8de klju\xc4\x8dev za lase'' se je nana\xc5\xa1alo na dva dolga stranska \xc5\xbeeblji\xc4\x8dka, ki sta visela iz las do njegovih ramen._NEWLINE_Ismail bin Nubakht je o njem zapisal: \xc2\xbbNikoli nisem videl \xc4\x8dloveka z obse\xc5\xbenej\xc5\xa1im znanjem, kot je bil Abu Nuvas, niti kogarkoli drugega, ki bi imel tako bogato opremljen spomin, a hkrati tako malo knjig. Po njegovi smrti smo preiskali njegovo hi\xc5\xa1o in na\xc5\xa1li samo eno naslovnico s papirji, na katerih so bili zapisani redki izrazi in slovni\xc4\x8dna opa\xc5\xbeanja.\xc2\xab\n_START_SECTION_\nIzgnanstvo in zapor\n_START_PARAGRAPH_\nAbu Nuvas je bil prisiljen za nekaj \xc4\x8dasa pobegniti v Egipt, potem ko je napisal elegi\xc4\x8dno pesem, ki je hvalila elitno mo\xc4\x8dno perzijsko politi\xc4\x8dno dru\xc5\xbeino Barmakis, ki jo je kalif Harun al-Ra\xc5\xa1id pobil. Leta 809 se je po kalifovi smrti vrnil v Bagdad. Takrat je pri\xc5\xa1lo tudi do vzpona dvaindvajsetletnega kalifovega sina Muhameda al-Amina, ki je bil Abu Nuvasov nekdanji u\xc4\x8denec, kar je zanj predstavljalo veliko sre\xc4\x8do. Ve\xc4\x8dina raziskovalcev verjame, da je Abu Nuvas ve\xc4\x8dino svojih pesmi napisal prav v \xc4\x8dasu vladavine al-Amina (809-813), med drugim tudi svojo najbolj znano kraljevo pesem (imenovano kasida), ki jo je napisal v vladarjevo slavo._NEWLINE_\xc2\xbbPo mnenju kritikov svojega \xc4\x8dasa je veljal za najve\xc4\x8djega pesnika v islamskem svetu,\xc2\xab\xc2\xa0je zapisal F. F. Arbuthnot v svojem delu o arabskih avtorjih. Njegov sodobnik Abu Hatim al Mekki je zapisal, da so najgloblji pomeni misli bili skriti pod zemljo, dokler jih Abu Nuvas ni izkopal._NEWLINE_Kljub temu se je Abu Nuvas zaradi svojih pijanskih in promiskuitetnih podvigov zna\xc5\xa1el v zaporu, saj je celo al-Amin izgubil potrpljenje z njim. Leta 813 je al-Amina zru\xc5\xa1il in ubil njegov puritanski brat Al-Ma'mun, ki ni imel tolerance do Abu Nuvasa._NEWLINE_Nekateri raziskovalci menijo, da je strah pred zaporom povzro\xc4\x8dil, da se je Abu Nuvas odrekel svojemu staremu na\xc4\x8dinu \xc5\xbeivljenja in postal globoko religiozen, drugi pa verjamejo, da so bile njegove poznej\xc5\xa1e pesmi napisane v upanju, da se bo prikupil novemu kalifu. Glede na zapise je al-Ma'munov pomo\xc4\x8dnik Zonbor pesnika v \xc4\x8dasu pijanosti prevaral in ga prepri\xc4\x8dal, da je napisal satiro o Aliju, \xc4\x8detrtemu kalifu in zetu preroka Mohameda. Zonbor je pesem namerno glasno prebral v javnosti in s tem zagotovil Abu Nuvasovo zaprtje. Ta je (po razli\xc4\x8dnih poro\xc4\x8dilih biografov) pozneje umrl v zaporu ali bil zastrupljen s strani Ismaila bin Abu Sehla ali oboje.\n_START_SECTION_\nZapu\xc5\xa1\xc4\x8dina\n_START_PARAGRAPH_\nAbu Nuvas velja za enega izmed velikanov klasi\xc4\x8dne arabske knji\xc5\xbeevnosti. Vplival je na \xc5\xa1tevilne poznej\xc5\xa1e pisce, med drugim tudi na perzijska pesnika Omarja Hajama in Hafisa. Hedonisti\xc4\x8dna karikatura Abu Nuvasa se ve\xc4\x8dkrat pojavi v Tiso\xc4\x8d in eni no\xc4\x8di. Med najbolj znane pesmi sodijo tiste, ki se posmehujejo staroarabski nostalgiji in \xc5\xbeivljenju beduinov ter navdu\xc5\xa1eno hvalijo sodobno \xc5\xbeivahno \xc5\xbeivljenje v Bagdadu. Spada med ustvarjalce, ki so izumili novo literarno obliko, imenovano mu\xe2\x80\x98amm\xc4\x81 (dobesedno v prevodu zaslepljenost ali zakritost), uganko, ki se re\xc5\xa1i s kombiniranjem sestavnih \xc4\x8drk besede ali imena. Ozna\xc4\x8den je kot glavni predstavnik pisanja te oblike._NEWLINE_Njegovo svobodno izra\xc5\xbeanje, zlasti v zadevah, ki jih islamske norme prepovedujejo, \xc5\xa1e naprej vznemirja cenzorje. Do zgodnjih let dvajsetega stoletja so njegova dela prosto kro\xc5\xbeila, leta 1932 pa so v Kairu izdali prvo sodobno cenzurirano izdajo njegovih del. Januarja 2001 je egiptovsko ministrstvo za kulturo odredilo se\xc5\xbeig okoli 6000 izvodov Abu Nuvasovih homoeroti\xc4\x8dnih poezij. Vsaka omemba pederastije je bila izpu\xc5\xa1\xc4\x8dena iz vpisa o njem v Savdsko globalno arabsko enciklopedijo._NEWLINE_Leta 1976 so enega izmed kraterjev na planetu Merkur poimenovali v njegovo \xc4\x8dast._NEWLINE_Abu Nuvas se z veliko izmi\xc5\xa1ljenimi dodatki pojavlja kot protagonist romanov O\xc4\x8de klju\xc4\x8davnic (The Father of Locks, izdano pri zalo\xc5\xbebi Dedalus Books leta 2009) in Kalifovo ogledalo (The Khalifah's Mirror, izdano leta 2012) avtorja Andrewa Killeena, v katerih je upodobljen kot vohun, ki dela za Ja'farja al-Barmakija._NEWLINE_V sudanskem romanu Tayeba Saliha Sezona migracij na sever (Season of Migration to the North) iz leta 1966 eden izmed glavnih protagonistov romana, Sudanec Mustafa Sa'eed, ve\xc4\x8dkrat recitira Abu Nuvasovo ljubezensko poezijo, s \xc4\x8dimer zapeljuje mlado Angle\xc5\xbeinjo v Londonu.\n_START_SECTION_\nBagdad\n_START_PARAGRAPH_\nAl-Khatib al-Baghdadi, avtor knjige o zgodovini Bagdada, je zapisal, da so Abu Nuvasa pokopali na pokopali\xc5\xa1\xc4\x8du Shunizi v Bagdadu._NEWLINE_Mesto ima ve\xc4\x8d predelov, ki se poimenovani po pesniku. Ulica Abu Nuvasa se vije vzdol\xc5\xbe vzhodnega brega reke Tigris. Abu Nuvasov park se nahaja na 2,5-kilometrskem odsekom med mostom Jumhouriya in parkom, ki sega do reke Karade v bli\xc5\xbeini Mosta 14. julija.\n_START_SECTION_\nSvahili kultura\n_START_PARAGRAPH_\nV svahili kulturi na vzhodu Afrike se ime Abu Nuvas pogosto pojavlja v obliki Abunuwasi. To ime je povezano s \xc5\xa1tevilnimi zgodbami, enako pa velja tudi za imena Nasreddin, Guha in Mullah v ljudskem izro\xc4\x8dilu in literaturi o islamski kulturi. V zgodbah je Abunuwasi prevaral pohlepne premo\xc5\xbene ljudi in se tako ma\xc5\xa1\xc4\x8deval za rev\xc5\xa1\xc4\x8dino drugih._NEWLINE_Tanzanijski umetnik Godfrey Mwampembwa (imenovan tudi Gado) je v svahilskem jeziku ustvaril strip z naslovom Abunuwasi, v katerem je predstavil tri zgodbe o njem. Delo je izdala zalo\xc5\xbeba Sasa Sema Publications leta 1996."